ইডেন গার্ডেন্‌সের পরে সম্ভবত লর্ডসই সৌরভ গঙ্গোপাধ্যায়ের দ্বিতীয় পছন্দের মাঠ। হওয়ার কথাই বটে। কেননা, এই মাঠ থেকেই তো উল্কাসম উত্তরণ ঘটেছিল এক বাঙালি তরুণের। তার পরে সেই রাজকীয় স্টেপ আউট থেকে শুরু করে অধিনায়ক হিসেবে ভারতীয় ক্রিকেটের মানসিকতার খোলনলচে বদলে দেওয়া— সৌরভ গঙ্গোপাধ্যায়ের অবদান অস্বীকার করার দুঃসাহস ভূভারতে কারও নেই।
এ বার ক্রমশ তিনি নিজেকে মেলে ধরছেন ক্রিকেট প্রশাসক হিসেবে। সিএবি-র সভাপতি হিসেবে সৌরভ ইতিমধ্যেই বুঝিয়ে দিয়েছেন, তাঁর সেই আপসহীন মনোভাব তিনি এ ক্ষেত্রেও বজায় রাখবেন। ধরে রাখবেন তাঁর স্বকীয়তা, ক্রমাগত নির্ভর করবেন তাঁর উদ্ভাবনী শক্তির উপরে। আর সে সবেরই ফসল ইডেনের নয়া সংযোজন।
লর্ডসে নিশ্চয়ই অনেকের চোখে পড়েছে সেই বিখ্যাত ঘণ্টাটিকে। উপরের ছবিতে মহারাজের হাতে যেটি দেখা যাচ্ছে। লর্ডস বললেই যা যা সর্বাগ্রে আসে, তার মধ্যে অবশ্যই ঠাঁই পাবে এই ঘণ্টা। লর্ডসের প্যাভিলিয়নে বোলার্স বারের বাইরে রয়েছে ঘণ্টাটি। এই ঘণ্টা বাজিয়ে লর্ডসে খেলা শুরু হয়। কোনও টেস্ট ম্যাচ শুরুর ঘণ্টা বাজানোর আমন্ত্রণ পাওয়াকে বিশেষ সম্মান হিসেবে দেখা হয়। ২০১৪ সালে সৌরভ এই সম্মান পেয়েছিলেন।
সৌরভ জানিয়েছেন, এই ধরনের একটি ঘণ্টাই আনার পরিকল্পনা রয়েছে ইডেনে। তিনি বলেছেন, ‘‘ইডেন গার্ডেন্‌সের জন্য ওই রকমেরই একটি ঘণ্টা আমরা আনতে চলেছি। ম্যাচের প্রতিদিন সকালে দু’পক্ষের কোনও একজন খেলোয়া়ড় বা কোনও প্রাক্তন ক্রিকেটার ঘণ্টাটি বাজাবেন। বাইরে থেকে এই ঘণ্টা আনানো হচ্ছে। সেপ্টেম্বরের মধ্যে বসে যাবে বলে আশা করছি।’’
এ ছা়ড়াও ইডেনে একটি ফ্যান জোন করার পরিকল্পনা রয়েছে সৌরভের। সেখানে শিশুদের খেলার জায়গা করা হচ্ছে। পরিবারের সকলে মিলে এখানে সময় কাটাতে পারবেন। সেপ্টেম্বরে ভারত-নিউজিল্যান্ড ম্যাচেই এই ফ্যান জোন চালু হবে বলে আশা করছেন সিএবি কর্তৃপক্ষ।
আরও পড়ুন
শুধু মা চণ্ডী নন, আর কোন কোন দেবীর আশীর্বাদধন্য সৌরভ?